ToekomsVenster: Met gebed bely ons, ons afhanklikheid | Maroela Media
ToekomsVenster: Met gebed bely ons, ons afhanklikheid
25 Julie 2018
Foto: Juanita Badenhorst.
Moet oor niks besorg wees nie, maar maak in alles julle begeertes deur gebed en smeking en met danksegging aan God bekend. – Filippense 4:6
Die saad wat in die Jesus gelykenis gesaai word, val op verskillende plekke. Een deel gaan verlore vanweë die sorge van die lewe. Bekommernis is uitputtend en het die vermoë om 'n mens se geloofsvertroue te ontwrig. Die lewe soos ons dit ken is nie eenvoudig nie en Suid Afrikaners is bykans vuisvoos van en na alles wat gebeur het. Elke dag het 'n vars indeks uitdagings en 'n mens wonder of jou vertroue nog verder geskok kan word.
Dis deurmekaar by ons, daaraan sal niemand twyfel nie. Tog is en bly dit God se wêreld en neem Hy daarvoor die verantwoordelikheid. Jesus aan die kruis is 'n klinkklare bewys dat God die wêreld nie aan homself oorgelaat het nie maar besorg is daaroor. God is vir ons , wie kan dan teen ons wees. Inderdaad.
Die teks maan ons om oor niks besorg te wees nie. Dis nogal 'n uitdaging. Bedoel die teks wat daar staan. Niks nie?
Die "alles" in die tweede deel van die teks staan teenoor die "niks van die begin. Alles na God toe bring, word gesê. Dit is opmerklik dat daar nie staan behoeftes nie, maar begeertes. Gelowiges se begeertes is reeds getemper en geheilig vanweë hul verbintenis aan die Here van die Bybel en Koninkryk. Hulle begeerte is geheilig maar is duidelik meer rojaal as behoeftes.
God is 'n goeie God wat die belange van sy kinders op die hart dra. Watter Vader is daar wat vir sy kind 'n skerpioen sal gee as hy hom om brood vra, of 'n slang as hy hom om 'n vis vra. Inderdaad. God is 'n goeie God.
Gebed, smeking en danksegging behoort essensieel aan dieselfde betekenisveld. Dit is duidelik taal van afhanklikheid en geloofsvertroue.
Wat gebid word, word verwag, soveel so dat God reeds daarvoor gedank word. Hebreërs leer ons dat geloof is om reeds te sien en in ontvangs te neem wat nog nie bestaan nie.
God weet uiteraard alles. Ons lig Hom nie met respek gesê in omdat Hy nie weet nie. Gebed help ons om ons afhanklikheid te verwoord en aan die Here lof en eer te bring.